Teater vir kinders op Aardklop | Netwerk24
Deur Susan Cilliers 23 September 2019 16:21
Bernu Pieters vertolk die rol van Joggie die varkie en Zanel de Ville die rol van Soggie in die kinderteaterstuk Die “ware” verhaal van die Drie Varkies.
Kinders sal elke dag kan kies tussen drie verskillende kinderteaterproduksies wat van Dinsdag tot Saterdag by die NWU Roots in Potchefstroom te sien sal wees.
In Die “ware” verhaal van die Drie Varkies word saam gekuier op die Otternasie-plasie. Hier kan Ot-Truida, die Mamma-vark, nie voorbly om truie vir haar drie kleingoed te brei nie. En maak jou ook sommer gereed vir baie krulstert-kapperjolle. Wees ook gerus: geen karakters word in hierdie kindervriendelike produksie doodgemaak of opgeëet nie.
Dulinda Pieters, regisseur van die produksie, sê hulle hou rofweg by die oorspronklike Drie Varkies-verhaal, maar wyk ook effe daarvan af. “Ons wolf (vertolk deur Robert Skinner) is fantasties, die kinders gaan mal wees daaroor. Hy is te dom dat die kinders regtig bang vir hom sal wees.”
In die stuk, wat interaktief aangebied word sodat die kinders in die gehoor ook soms kan deelneem, moet die varkies planne maak om die wolf te uitoorlê. “Die drie varkies is varktasties daarmee,” sê Pieters tong-in-die-kies.
’n Splinternuwe avontuur in die Liewe Loeloe-reeks wag ook in die produksie Liewe Loeloe en die Moenie-Boelie-Masjien. Dis nou ook vakansietyd op Vlakplaas. Ouma Dot het ’n moenie-boelie-masjien gebou – dit kan woes vuiste swaai en almal moet net buk en koes. In hierdie produksie leer Ouma Dot ook vir Loeloe en Jorsie hoe om boelies mak soos lammetjies te maak.
In die produksie Klikkerland – lag ’n slag! Word behoorlik gesing, gelag, gedans en gespeel. Dis egter nie al nie, want in dié heerlikheid vol misverstande en poetse is daar ook ’n paar lesse oor emosies.
Robert Skinner vertolk die rol van die wolf in Die “ware” verhaal van die Drie Varkies.
* Die “ware” verhaal van die Drie Varkies
24,27 Sept: 9:00; 25 Sept: 11:00; 26 Sept: 13:00; 28 Sept: 11:00.
R80, 50 min.
* Liewe Loeloe en die Moenie-Boelie-Masjien
24,27 Sept: 13:00; 25,28 Sept: 9:00; 26 Sept: 11:00.
R80, 45 min.
* Klikkerland – Lag ’n Slag!
24,27 Sept: 11:00; 25 Sept: 13:00; 26 Sept: 9:00; 28 Sept: 13:00.
Meer oor: Potchefstroom | Aardklop | Vermaak